钦定古今图书集成/历象汇编/乾象典/第053卷 > 井宿
## 钦定古今图书集成/历象汇编/乾象典/第053卷 > 井宿

按《书经虞书尧典》：“日中星鸟，以殷仲春。”

〈蔡注〉《星鸟》，南方朱鸟七宿。唐一行推以鹑火为春分之中星也。〈大全〉唐孔氏曰：“星鸟，总举七宿，以象言也。

按《尚书》帝命期，春鸟星昏中以种稷。”

按《星经》阙。

按：《史记天官书》：“南宫朱鸟，权衡东井，为水事。”

〈注〉索隐曰：《元命苞》云：“东井八星，主水衡也。”正义曰：东井八星，钺一星，舆鬼四星为质，一星为鹑首，于辰在未，皆秦之分野，黄道所经，为天之亭候，主水衡事，法令所取平也。

按：《汉书天文志》同。

按《博雅》，“东井谓之鹑首。”

按：《晋书天文志》：“南方东井八星，天之南门，黄道所经，
天之亭候，主水衡事，法令所取平也。”

按：《隋书天文志》同。

按《宋史天文志》：“汉末元铜仪，井宿三十度，唐开元游仪三十三度，去极七十度。”景祐测验，亦三十三度，距
西北景去极六十九度。

按《观象玩占》，“东井八星曰天府，一曰东陵，一曰天井，
一曰天关，一曰天门，一曰天渠，一曰天亭，一曰天候，
一曰天齐，一曰天池，水星也，主水泉，亦为天之南门。
日月五星贯之，为中道，主酒食女主之象。主诸侯帝
戚三公之位，为天之亭候，水衡法令之所取平也。”